b'\n_START_ARTICLE_\nV\xc3\xa4h\xc3\xa4-Pahlanen\n_START_SECTION_\nMaantietoa\n_START_PARAGRAPH_\nLammen pituus on 450 metri\xc3\xa4, leveys 300 metri\xc3\xa4 ja sen pinta-ala on 7,6 hehtaaria. Se sijaitsee pari kilometri\xc3\xa4 koilliseen Liesij\xc3\xa4rvest\xc3\xa4 Luoteen kyl\xc3\xa4ss\xc3\xa4. J\xc3\xa4rven ymp\xc3\xa4rist\xc3\xb6 on soistunutta mets\xc3\xa4maata, joka on harvaan ojitettu. Yksi j\xc3\xa4rven kahdeksasta ojasta yhdist\xc3\xa4\xc3\xa4 sen Iso-Pahlaseen ja j\xc3\xa4rvien vedenpintojen korkeudet ovat samat. Etel\xc3\xa4rantaan laskee V\xc3\xa4h\xc3\xa4 Suoj\xc3\xa4rven laskuoja, joka tuo my\xc3\xb6s Iso Suoj\xc3\xa4rven vesi\xc3\xa4. Veden laskennallinen viipym\xc3\xa4 j\xc3\xa4rvess\xc3\xa4 on 31 vuorokautta. Rantaviivan pituus on 1,2 kilometri\xc3\xa4. Pohjoisrannalla sijaitsee kaksi kiinteist\xc3\xb6\xc3\xa4, jotka kuuluvat Luoteen kyl\xc3\xa4\xc3\xa4n. Niille johtaa tiet seututielt\xc3\xa4 332.\n_START_SECTION_\nVedenlaatu\n_START_PARAGRAPH_\nVeden laatua on tutkittu vuosina 1979 ja 1992. J\xc3\xa4rven valuma-alueella on runsaasti soita, mik\xc3\xa4 n\xc3\xa4kyy vedess\xc3\xa4 olevan humuksen suurena m\xc3\xa4\xc3\xa4r\xc3\xa4n\xc3\xa4 ja veden happamuutena. Veden v\xc3\xa4ri on melko tumma ja veden n\xc3\xa4k\xc3\xb6syvyys pinnalta katsoen on alle metrin. Humus kuluttaa my\xc3\xb6s happea, mik\xc3\xa4 n\xc3\xa4kyy t\xc3\xa4ss\xc3\xa4 j\xc3\xa4rvess\xc3\xa4 erityisesti lopputalvesta. Vuonna 1972 happi oli kulunut kokonaan loppuun, mutta vuonna 1992 sit\xc3\xa4 oli viel\xc3\xa4 j\xc3\xa4ljell\xc3\xa4 kohtalaisesti. Koska j\xc3\xa4rvi on matala, ei siihen synny veden l\xc3\xa4mp\xc3\xb6tilakerrostumista kes\xc3\xa4ll\xc3\xa4 ja sen seurauksena alusveden happikatoa. Veden haapipitoisuus pysyy kes\xc3\xa4ll\xc3\xa4 hyv\xc3\xa4n\xc3\xa4 my\xc3\xb6s sen vuoksi, ett\xc3\xa4 vesi vaihtuu siin\xc3\xa4 nopeasti. Veteen liuenneita ravinteita on kohtuullinen m\xc3\xa4\xc3\xa4r\xc3\xa4 ja j\xc3\xa4rvi on siksi liev\xc3\xa4sti rehevoitynyt. J\xc3\xa4rven virkistysk\xc3\xa4yt\xc3\xb6n arvio antaa sille arvosanan v\xc3\xa4ltt\xc3\xa4v\xc3\xa4.'